Tak tieto cupcakes sú fantastickéééé. Mufinky v pohode, so snehovými hniezdami trošku piplačka, ale konečný výsledok je úžasne chutný. Mufiniek mi vyšlo okolo 18 ks, ale hniezdočka na mufinkách mi nevyšli na všetky mufiny. Takže si to treba prispôsobiť. Maliny som použila čerstvé.
Cupcakes stoja za vyskúšanie !
Potrebujeme:
165 g masla /margarínu/
115 g jemného cukru
3 väčšie vajcia
1 ČL vanilkového extraktu
165 g hladkej múky
2 PL mlieka
120 g malín
40 g bielej čokolády /strúhanej/
Snehové hniezda
70 g snehových pusiniek
250 g /a možno aj viac/ roztopenej bielej čokolády
Poleva na hniezda:
90 ml sladkej smotany
maliny na ozdobenie
Vo väčšej miske si vymiešame poriadne maslo, pridáme cukor, premiešame a postupne pridávame vajcia, vanilkoý extrakt, múku a mlieko. Premiešame dohladka. Pridáme maliny a postrúhanú bielu čokoládu. Hmotu naložíme do pripravených mufinových košíčkov do 3/4 a pečieme cca 25 minút do zlata, nech sú pružné na dotyk. Necháme na mriežke vychladiť.
Na snehové hniezda si rozdrvíme snehové pusinky na drobné kúsky a pridáme k ním roztopenú bielu čokoládu. Ja som na 70 g pusiniek použila 250 g bielej čokolády, ale myslím, že 300 g by bolo lepšie, pretože tie pusinky by sa mali poriadne zlepiť s tou čokoládou. Ja som už nemala času, tak som to nechala tak a občas som mala problém so zlepením a tým padom mi pusinky odpadávali z mufiniek. Takže suroviny premiešame a nanesieme na mufiny.
Sladkú smotanu poriadne vymiešame, ak treba, použite stužovač, ak chcete doplňte cukor a polejeme ňou snehové hniezda. Ozdobíme malinami.